Vier mans in Kraaifontein doodgeskiet  (Foto: SA Polisie) Die polisie in die Wes-Kaap het ŉ grootskaalse soektog van stapel gestuur na verdagtes wat vier mans Dinsdagaand in ŉ informele nedersetting in Kraaifontein doodgeskiet het. Volgens brig. Novela Potelwa, polisiewoordvoerder, is die polisie kort na 20:00 na Wallacedene ontbied en is die liggame van vier mans met skietwonde in ŉ plakkershut aangetref. Die oorledenes was almal vermoedelik in hul 30’s. Die motief vir die moorde word ondersoek en volgens Potelwa is speurders van die provinsie se eenheid vir ernstige geweldsmisdaad by die ondersoek betrokke. “Verskeie persone word ondervra.” Die moontlikheid word ook ondersoek dat die oorledenes by ŉ sakeroof in die gebied betrokke was. Potelwa het gesê meer inligting oor die voorval en die oorledenes sal bekend gemaak word soos die ondersoek vorder.